b'\n_START_ARTICLE_\nJ\xc3\xb3gvan Skorheim\n_START_PARAGRAPH_\nJ\xc3\xb3gvan Skorheim (f\xc3\xb8dt 16. juni 1982 i Klaksv\xc3\xadk) er en f\xc3\xa6r\xc3\xb8sk erhvervsmand og politiker (Sj\xc3\xa1lvst\xc3\xbdrisflokkurin)._NEWLINE_Han var formand for Unga Sj\xc3\xa1lvst\xc3\xbdri frem til 2011. Han har v\xc3\xa6ret medlem af kommunestyret i Klaksv\xc3\xadk siden 1. januar 2009, og var viceborgermester, formand for kulturudvalget, n\xc3\xa6stformand for finansudvalget og medlem af teknisk udvalg fra 1. januar 2009 til 31. december 2012. Fra 1. januar 2013 er han borgmester gennem et samarbejde mellem Sj\xc3\xa1lvst\xc3\xbdrisflokkurin, Tj\xc3\xb3\xc3\xb0veldi og Javna\xc3\xb0arflokkurin. Skorheim er for\xc3\xb8vrig bestyrelsesmedlem i det interkommunale renovasionsselskab IRF og bestyrelsesformand for kommunens nye kulturhus. Fra 14. november 2011 til 31. december 2012 m\xc3\xb8dte han fast i Lagtinget for K\xc3\xa1ri P. H\xc3\xb8jgaard, og sad som medlem af Lagtingets erhvervsudvalg. Da Skorheim blev borgermester, overtog Kristianna Winther Poulsen Sj\xc3\xa1lvst\xc3\xbdrisflokkurins plads i Lagtinget._NEWLINE_Han har arbejdet som s\xc3\xa6lger for Id\xc3\xa9 M\xc3\xb8blar i T\xc3\xb3rshavn og V\xc3\xb8ruh\xc3\xbasi\xc3\xb0 i Klaksv\xc3\xadk samt markedschef for EL-IN i Klaksv\xc3\xadk.'